KZN-premier trek stelling oor kwarantynkampe terugErnst Roets, hoof van beleid en aksie by AfriForum. (Foto: AfriForum) Sihle Zikalala, die premier van KZN, het die afgelope naweek sy stelling dat mense wat positief vir Covid-19 toets in provinsiale kwarantynkampe gedwing sal word, teruggetrek. Dit volg ná die burgerregteorganisasie AfriForum verlede week ŉ prokureursbrief oor dié dreigemente aan Nkosazana Dlamini-Zuma, minister van samewerkende regering, gestuur het. AfriForum gaan wel voort met sy regstappe teen die regering betreffende regulasies wat die staat mag gee om enigiemand te vervolg wat positief vir die virus getoets het en weier om in kwarantyn geplaas te word. Maroela Media het vroeër berig Nomagugu Simelane-Zulu, LUR vir gesondheid in KwaZulu-Natal, het aangekondig dat die beleid van selfisolering vir mense wat positief vir die virus toets, verwerp word. Dit sou beteken dat enigiemand wat van Sondag af in dié provinsie positief toets in staatsgeïdentifiseerde kwarantynkampe aangehou en gemonitor word. Nasionale regulasies bepaal tans dat niemand mag weier om in kwarantyn geplaas te word nie, maar spesifiseer nie wáár hierdie mense in kwarantyn moet bly nie. Volgens Ernst Roets, hoof van beleid en aksie by AfriForum, verwys AfriForum in sy prokureursbrief aan Dlamini-Zuma na dié regulasies as irrasioneel en meen ook Zikalala se uitspraak dien as bewys hiervan. “Dit is nie net onversoenbaar met ’n samelewing wat beweer dat dit basiese vryhede koester nie, maar gaan ook daartoe lei dat mense hulself bloot nie vir Covid-19 sal laat toets nie. Boonop plaas die regulasies ’n irrasionele las op die regering se hulpbronne,” sê Roets.